আর্থার সি ক্লার্ক
আর্থার সি ক্লার্ক (ইংরেজি ভাষায়: Arthur Charles Clarke) (১৬ ডিসেম্বর, ১৯১৭ - ১৯ মার্চ, ২০০৮) একজন বিখ্যাত বিজ্ঞান কল্পকাহিনী লেখক এবং উদ্ভাবক। তিনি বিখ্যাত অডিসি সিরিজের স্রষ্টা। একাধিকবার হুগো ও নেবুলা পুরস্কার লাভ করেছেন। ২০০১: আ স্পেস অডিসি চলচ্চিত্রে চিত্রনাট্য রচনার জন্য স্ট্যানলি কুবরিকের সাথে যৌথভাবে একাডেমি পুরস্কার মনোনয়ন পেয়েছেন। জীবনের অধিকাংশ সময়ই ক্লার্ক শ্রীলঙ্কায় ছিলেন। ১৯৪৫ খ্রিষ্টাব্দে প্রকাশিত একটি বিজ্ঞান প্রবন্ধে ক্লার্কই প্রথম উপগ্রহ ভিত্তিক যোগাযোগ ব্যবস্থার ধারণা দেন, যদিও তিনি এই ধারণাকে পেটেন্ট করে আর্থিকভাবে লাভবান হওয়ার চেষ্টা করেননি। এই মহান সাহিত্যিক ও বিজ্ঞান গবেষক ২০০৮ সালের ১৯শে মার্চ শ্রীলঙ্কার রাজধানী কলম্বোতে মৃত্যুবরণ করেন।